b'\n_START_ARTICLE_\nLeverand\xc3\xb8rkredit\n_START_PARAGRAPH_\nLeverand\xc3\xb8rkredit kan beskrives, som en transaktion mellem to virksomheder, hvori pengetransaktionen er tidsm\xc3\xa6ssigt adskilt fra varetransaktionen. En leverand\xc3\xb8rkredit er med andre ord en aftale om senere betaling af varer, der er leveret. Leverand\xc3\xb8rer vil som udgangspunkt tage sig betalt for den usikkerhed, der er forbundet med den fremtidige betaling. Leverand\xc3\xb8ren p\xc3\xa5tager sig tillige en finansiel byrde, idet han anvender egne likvider til at finansiere kreditperioden._NEWLINE_Leverand\xc3\xb8rkredit kan forst\xc3\xa5s som et kortfristet l\xc3\xa5n, som er fastlagt, b\xc3\xa5de hvad ang\xc3\xa5r tid og v\xc3\xa6rdi, til overdragelse af varer. Kreditten beror ofte p\xc3\xa5 en individuel aftale med k\xc3\xb8ber, men kan ogs\xc3\xa5 f\xc3\xb8lge af kutyme og s\xc3\xa6dvane i et bestemt forhold eller branche._NEWLINE_Det er en logisk f\xc3\xb8lge af leverand\xc3\xb8rens virksomhedsdrift at denne tilbyder kredit, hvis han kan opn\xc3\xa5 en gevinst herved. Det kan derimod undre, hvorfor k\xc3\xb8bervirksomheder benytter sig af leverand\xc3\xb8rkreditter, n\xc3\xa5r pengeinstitutter er specialister i l\xc3\xa5ngivning, og typisk kan tilbyde en mere fordelagtig rente. K\xc3\xb8ber sparer ikke et omkostningsled, snarere tv\xc3\xa6rtimod._NEWLINE_P\xc3\xa5 trods heraf spiller leverand\xc3\xb8rkredit en stor rolle i finansieringen af danske virksomheder. I perioden fra \xc3\xa5r 2005 \xe2\x80\x93 2008, havde de danske SMV\xe2\x80\x99er s\xc3\xa5ledes kortfristet g\xc3\xa6ld til leverand\xc3\xb8rer for igennemsnit, ca. kr. 120 mia., hvilket i samme periode svarede til ca. 8\xc2\xa0% af virksomhedernes samlede passiver.\n_START_SECTION_\nTransaktionsmotivet\n_START_PARAGRAPH_\nEt af de vigtigste motiver for anvendelsen af leverand\xc3\xb8rkredit, er at b\xc3\xa5de k\xc3\xb8ber og s\xc3\xa6lger kan spare omkostninger ved ikke at skulle betale kontant ved hver levering. Det er b\xc3\xa5de administrativt besv\xc3\xa6rligt, og \xc3\xb8konomisk uhensigtsm\xc3\xa6ssigt. Det er yderligere ofte forbundet med vanskeligheder at betale kontant, f.eks. i entrepriseforhold Derudover er det upraktisk og forbundet med omkostninger, at skulle opg\xc3\xb8re v\xc3\xa6rdien af de l\xc3\xb8bende leverede ydelser, hvorfor kreditgivning alene af den grund kan v\xc3\xa6re en fornuftig og praktisk l\xc3\xb8sning i forbindelse med virksomhedernes kontrahering. Leverand\xc3\xb8rkredit kan alts\xc3\xa5 eliminere nogle af de transaktionsomkostninger, der er forbundet med kontantk\xc3\xb8b, s\xc3\xa5ledes at begge parter f\xc3\xa5r fordel af, ikke at skulle betale kontant_NEWLINE_Hvis samhandlen forventes at forts\xc3\xa6tte for fremtiden, repeated business, f\xc3\xa5r leverand\xc3\xb8ren vha. leverand\xc3\xb8rkredit, en tidsprofil over fremtidig pengestr\xc3\xb8mme. Denne viden kan yderligere blotl\xc3\xa6gge noget af den usikkerhed, der kan v\xc3\xa6re forbundet med udsving i eftersp\xc3\xb8rgslen.Leverand\xc3\xb8rens behov for opbygning af et varelager, aftager selvsagt ogs\xc3\xa5 i takt med at han kan forudsige fremtidige leverancer. Udgifterne forbundet med lagerf\xc3\xb8ring kan s\xc3\xa5ledes begr\xc3\xa6nses, idet det ikke vil v\xc3\xa6re n\xc3\xb8dvendigt at lagerf\xc3\xb8re i samme omfang. Virksomheder kan alts\xc3\xa5 vha. leverand\xc3\xb8rkreditter styrke hinanden \xc3\xb8konomisk, uden at der tilf\xc3\xb8res yderligere likviditet. Dette kaldes transaktionsmotivet'